CELEX: 32016R0935
Language: sk
Date: 2016-06-08 00:00:00
Title: Vykonávacie nariadenie Komisie (EÚ) 2016/935 z 8. júna 2016 o zatriedení určitého tovaru do kombinovanej nomenklatúry

14.6.2016   
            
            
               SK
            
            
               Úradný vestník Európskej únie
            
            
               L 155/16
            
         VYKONÁVACIE NARIADENIE KOMISIE (EÚ) 2016/935
   z 8. júna 2016
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. júna 2016
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ pre dane a colnú úniu
         
      
   
   
      (1)  Ú. v. EÚ L 269, 10.10.2013, s. 1.
   
      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok, ktorý pozostáva z metalizovaného polyetyléntereftalátového (PET) filmu používaného ako surovina na výrobu hliníkového pigmentu, s týmito charakteristickými vlastnosťami:
                  
                              —
                           
                           
                              najmenej osem vrstiev hliníka s čistotou 99,8 % alebo viac,
                           
                        
                              —
                           
                           
                              optická hustota každej vrstvy hliníka najviac 3,0 D,
                           
                        
                              —
                           
                           
                              každá vrstva hliníka je oddelená vrstvou akrylátového polyméru,
                           
                        
                              —
                           
                           
                              hrúbka každej vrstvy hliníka je najviac 30 nanometrov (0,03 μm),
                           
                        
                              —
                           
                           
                              vrstvy hliníka a akrylátového polyméru sú na nosnom PET (polyetyléntereftalátovom) filme, ktorého hrúbka je 12 μm.
                           
                        Výrobok je predkladaný vo zvitkoch s dĺžkou do 50 000  metrov.
               
               
                  7616 99 90 
               
               
                  Zatriedenie je určené všeobecnými pravidlami 1, 3 b) a 6 na interpretáciu kombinovanej nomenklatúry a znením číselných znakov 7616 , 7616 99  a 7616 99 90 .
                  Zatriedenie do položky 3212  ako razbová fólia je vylúčené, pretože výrobok nepozostáva z kovového prášku aglomerovaného spojivom, ani z kovu či pigmentu naneseného na podložke, a nejde o druh používaný pri tlači. V súlade s poznámkou 6 k 32. kapitole výrobok preto nie je razbovou fóliou.
                  Keďže nosný PET film plní z hľadiska štruktúry funkciu podkladovej vrstvy pre vrstvu hliníka a vrstvu akrylátového polyméru, ktoré sú nanesené na oboch stranách nosného PET filmu, nedáva výrobku podstatný charakter. Podstatný charakter je daný hliníkom. Zatriedenie ako fólie z polyesterov alebo plastov do položky 3920  alebo 3921  je preto vylúčené.
                  V súlade s poznámkou 1 d) k 76. kapitole fólie položky 7607  pozostávajú len z jednej vrstvy hliníka, ktorá môže byť podložená napríklad plastom. Tento výrobok sa vyznačuje zložitejšou štruktúrou, pretože pozostáva z niekoľkých vrstiev hliníka oddelených vrstvami akrylátového polyméru a v strede tejto štruktúry je vystužený nosným PET filmom. Zatriedenie do položky 7607  ako hliníková fólia podložená plastom je preto vylúčené.
                  Výrobok sa má preto zatriediť pod číselný znak KN 7616 99 90  ako ostatné predmety z hliníka.